
Rapport etter periodisk emneevaluering av MBV4010 Arbeidsmetoder i molekylærbiologi og biokjemi I, MBV4020 Arbeidsmetoder i molekylærbiologi og biokjemi II og MBV4030 Cellebiologiske arbeidsmetoder

Studentevalueringen ble gjennomgått med et møte mellom masterprogramrådet, instituttleder / undervisningsleder og emneansvarlige 31/1-06 i etterkant av evaluering av MBV4010 og 4020. For MBV4030 var det et eget møte med emneansvarlig 14. 03. 06. 

Under følger en  oppsummering av problemer som ble påpekt og tiltak som masterprogramrådet ber om at settes i verk. 

Emnene undervises intensivt i fem uker og er det ikke gjort underveisevaluering av emnene. 
MBV4010 og MBV4020:

Svarprosenten var for evalueringen ca 60 % for MBV4010 og 70 % for MBV4020

· Problem: Noen studenter mangler forkunnskaper for deler av MBV 4020. 

· Tiltak: Studentenes forkunnskaper må kartlegges og de bør presenteres for den kunnskapen de mangler. Undervisningen kan evt. organiseres i mindre grupper med tettere oppfølging eller på annen måte som kurslærerne finner passende. 


· Problem: Noe av teorien til kurset ble vurdert som for avansert for et 
obligatorisk innføringskurs. 

· Tiltak: Det anbefales å legge om presentasjonen av det teoretisk vanskelige stoffet. 
 


· Problem: For både MBV 4010 og 4020 gjelder det at formålet med deler av 
undervisningen er uklart for studentene. Eks: Er det ment kun som 
demonstrasjon eller forventes det at studentene skal kunne utføre 
eksperimenter selvstendig? Dette gjelder både forelesninger og labkurs. 

· Tiltak: Det anbefales at MBV 4020 formidler læringsmålene og "kursfilosofi" tydeligere.

MBV 4010 bør gjøre det samme for enkelte kursuker og forelesninger.

· Problem: Både studenter og lærere føler at de går, står og sitter i kø. 

· Tiltak: Masterprogramrådet vil diskutere hvor stort masterprogrammet skal 
være. Etter IMBV vedtak, vil det bli søkt til Fakultetet om fastsetting av 
en øvre grense. 

· Tilsynssensor

Ingen anmerkninger fra tilsynssensor i rapporten.

· Strykprosent:

MBV4010: 8 % stryk (62 oppmeldte, 59 møtt til eksamen og 54 bestått eksamen)

MBV4020: 4% stryk ( 52 oppmeldte, 52 møtt og 50 bestått)

MBV4030: 

Svarprosent for studentevalueringen:  59 %
· Problem: Studentene rapporterer i større grad enn de to obligatoriske kursene at det er for liten arbeidsbelastning og tema i noen grad overlapper med bacheloremner. Også for dette emnet er det lite hensiktsmessig med mer enn 30 studenter pga arbeidsformen.  
· Tiltak: På grunn av utstyrsbegrensningene må dette kurset i større grad enn de to andre benytte demonstrasjoner. Der det er hensiktsmessig, bør imidlertid studentene få utlevert datamateriale for selvstendige analyser. For at et slikt opplegg ikke skal komme i konflikt med studentenes forventninger til et praktisk metodekurs, bør innslaget av demonstrasjoner og analyser av utleverte data presiseres i kursbeskrivelsen. 

Et annet tiltak er å utvide kurset noe da det kom fram at arbeidsbelastningen var for liten.
I tillegg vurderes det om det kan settes et tak på antall studenter til 25 siden emnet er obligatorisk kun for studieretning fysiologi. 

· Tilsynssensor:

Det er ikke levert rapport fra tilsynssensor, denne hadde ikke fått kontakt med emneansvarlig.

· Strykprosent:

MBV4030 : 6 % stryk (32 oppmeldt til eksamen, 32 møtt og 30 bestått)

